സൗരോര്ജ മേഖലയിലേക്ക് നിക്ഷേപം ഒഴുകുന്നു കൊച്ചി: സൗരോര്ജ നിര്മാണ രംഗത്ത് വന് മുതല്മുടക്കിന് രാജ്യത്തെ പ്രമുഖ കോര്പ്പറേറ്റ് ഗ്രൂപ്പുകള് തയാറെടുക്കുന്നു. കേന്ദ്ര സര്ക്കാര് കഴിഞ്ഞമാസം പ്രഖ്യാപിച്ച ഹരിത ഇന്ധന കമ്ബനികള്ക്കായുള്ള ഇളവുകള് നേടുന്നതിനായി റിലയന്സ് ഇന്ഡസ്ട്രീസും അദാനി ഗ്രൂപ്പും ടാറ്റ സണ്സും ഉള്പ്പെടെ 19 സ്ഥാപനങ്ങളാണ് താത്പര്യം പ്രകടിപ്പിച്ചിട്ടുള്ളത്. സൗരോര്ജ രംഗത്തും അനുബന്ധ മേഖലകളിലും വലിയ തോതില് നിക്ഷേപം നടത്താനാണ് ഈ കമ്ബനികള് തയാറെടുക്കുന്നത്. കേന്ദ്ര സര്ക്കാര് കഴിഞ്ഞ ദിവസം പ്രഖ്യാപിച്ച ഉത്പാദന ബന്ധിത ഇളവ് പിഎല്ഐ സ്കീമനുസരിച്ച് സൗരോര്ജ രംഗത്ത് കപ്പാസിറ്റി വര്ധിപ്പിക്കുന്ന കമ്ബനികള്ക്കായി 4,500 കോടി രൂപ അഞ്ച് വര്ഷത്തിനുള്ളില് സഹായം ലഭ്യമാക്കും. രാജ്യത്തെ ഹരിത ഇന്ധന ഉത്പാദന രംഗത്ത് വലിയ തോതില് നിക്ഷേപം ആകര്ഷിക്കുന്നതിന് ലക്ഷ്യമിട്ടാണ് സര്ക്കാര് ഈ പദ്ധതി നടപ്പാക്കുന്നത്. ഇതിലൂടെ ഉത്പാദന ശേഷിയില് 10,000 മെഗാ വാട്ട് വര്ധന സൗരോര്ജ മേഖലയില് യാഥാര്ഥ്യമാക്കുകയാണ് ലക്ഷ്യം. റിലയന്സിനും അദാനിക്കും പുറമെ ഫസ്റ്റ് സോളാര്, ഷിര്ദ്ദിസായി, ജിണ്ടാള് പോളി, എല് ആന്ഡ് ടി, കോള് ഇന്ത്യ തുടങ്ങിയ കമ്ബനികളും പിഎല്ഐ സ്കീമിന്റെ സബ്സിഡി നേടാന് താത്പര്യ പത്രം സമര്പ്പിച്ചിട്ടുണ്ട്. സോളാര് പിവി മൊഡ്യൂള്സ്, പോളി സിലികോണ്, വേഫര്, സെല്സ് ആന്ഡ് മോഡ്യൂള്സ് തുടങ്ങിയവയുടെ നിര്മാണ രംഗത്താണ് ഈ കമ്ബനികള് മുതല് മുടക്കുന്നത്. ഏകദേശം 17,000 കോടി രൂപയുടെ നിക്ഷേപമാണ് അഞ്ച് വര്ഷത്തിനുള്ളില് ഈ രംഗത്ത് പ്രതീക്ഷിക്കുന്നത്. അടുത്ത പത്ത് വര്ഷത്തിനുള്ളില് രാജ്യത്തെ അന്തരീക്ഷ മലിനീകരണം ഗണ്യമായി കുറച്ചു കൊണ്ടുവരുവാന് ലക്ഷ്യമിട്ട് ഹരിത ഇന്ധന ഉത്പാദന രംഗത്ത് മുതല് മുടക്കുന്ന കമ്ബനികള്ക്ക് വന് ഇളവുകള് നല്കാനാണ് സര്ക്കാര് ആലോചിക്കുന്നത്. സൗരോര്ജത്തിന് പുറമെ വൈദ്യുത വാഹന നിര്മാതാക്കള്ക്കും ഹൈഡ്രജന് ഉത്പാദന കമ്ബനികള്ക്കും പുതിയ പാക്കെജ് പ്രഖ്യാപിക്കാനും സാധ്യതയുണ്ട്.